google/wiki40b huggingface dataset:
Έλληνες στο Βέλγιο

Πρώτο Ρεύμα

Οι πρώτοι μετανάστες στο Βέλγιο ήταν κυρίως Έλληνες της Μικράς Ασίας. Ήταν λίγες εκατοντάδες ενώ μετά την Μικρασιατική Καταστροφή του 1922 πολλαπλασιάστηκαν καθώς πολλοί Μικρασιάτες κατέφυγαν εκεί.

Δεύτερο Ρεύμα

Οι μετανάστες του ρεύματος αυτού ήταν επίσης λίγοι και ήρθαν περίπου το 1954-55 και άρχισαν να εργάζονται ως ανθρακωρύχοι. Μετά την επίσημη συμφωνία Ελλάδας-Βελγίου το 1957 για αποστολή εργατικού δυναμικού στα ορυχεία και τη βιομηχανία του Βελγίου
περισσότεροι Έλληνες πήγαν στο Βέλγιο αναζητώντας εργασία εκεί. Άμεση συνέπεια αυτού ήταν να δημιουργηθεί μία πολυάριθμη ελληνική κοινότητα στο Βέλγιο.

Τρίτο Ρεύμα

Ως διοικητικό κέντρο της Ευρωπαϊκής Ένωσης, οι Βρυξέλλες αποτελούν τόπο εργασίας για πολλούς Έλληνες, υπαλλήλους της Ε.Ε., οι οποίοι, από το 1981 και έπειτα, προστέθηκαν στους οικονομικούς μετανάστες των προηγούμενων δεκαετιών.
Τέταρτο Ρεύμα
Με την γενίκευση της οικονομικής κρίσης στην Ελλάδα απο το έτος 2008 κι έπειτα υπάρχει ένα μαζικό κύμα ελλήνων μεταναστών που αναζητά εργασία και νέα ζωή στο Βέλγιο. Επιστημονικό προσωπικό απο τον τομέα υγείας, νέοι, οικογέννειες, ειδικευμένοι και ανιδίκευτοι έλληνες.
Νικολό Τρον

Δόγης της Βενετίας

Εξελέγη Δόγης της Βενετίας υπερισχύοντας στους αντιπάλους του Πιέτρο Μοτσενίγκο και Αντρέα Βεντραμίν που τον διαδέχθηκαν αργότερα. Την σύντομη περίοδο της ηγεμονίας του η Δημοκρατία της Βενετίας σταθεροποίησε την κατοχή της Κύπρου και βελτίωσε τις σχέσεις του με την Οθωμανική Αυτοκρατορία χάρη στην συμμαχία του με τον Πέρση Ουσσάν Χασσάν Μπεγκ. Οι μεγάλες του ικανότητες οδήγησαν την Βενετία σε μια περίοδο προσωρινής ευημερίας αλλά η ναυτική του πολιτική χρέωσε σημαντικά τα ταμεία της δημοκρατίας.

Νομισματική πολιτική

Ο Νικολό Τρον αναμόρφωσε το νομισματικό σύστημα της Βενετίας, εισήγαγε ένα νέο νόμισμα την "Λίρα" με την προτομή του ίδιου του δόγη στο πίσω μέρος σύμφωνα με την μορφή μορφή των αρχαίων νομισμάτων. Η πρακτική αυτή ήρθε σε αντίθεση με την πρακτική που υπήρχε μέχρι τότε στην Βενετία που ο ηγέτης δεν έπρεπε να λατρεύεται, μετά τον θάνατο του το νόμισμα άλλαξε απεικονίζοντας αυθαίρετα ένα γονατισμένο δόγη. Ο τάφος του Νικολό Τρον ανατέθηκε στον γιο του Φίλιππο Τρον στην Σάντα Μαρία Γκλοριόζα ντέι Φράρι, η διακόσμηση του ανατέθηκε στον Αντώνιο Ρίτζο, μια επιγραφή δείχνει ότι χρηματοδοτήθηκε από τα λάφυρα στους πολέμους του με τους Τούρκους.
Ελιζαμπέτ Τιμπλ

Πτήσεις με αερόστατα

Ο Κύριος Φλωράν σκόπευε αρχικά να πετάξει με τον Κόμη Ζαν-Μπαπτίστ ντε Λωρενσίν, αλλά ο κόμης παρέδωσε τη θέση του στο La Gustave στην Ελιζαμπέτ Τιμπλ.
Όταν το αερόστατο απόγειώθηκε η Τιμπλ, ντυμένη όπως η θεά Μινέρβα των Ρωμαίων, και ο Φλωράν τραγούδησαν δύο ντουέτα της γνωστής όπερας της εποχής La Belle Arsène του Πιερ-Αλεξάντρ Μονσινί. Η πτήση διήρκεσε 45 λεπτά, καλύπτοντας απόσταση τεσσάρων χιλιομέτρων και έφτασε σε ύψος πλεύσης 1.500 μέτρων. Ανάμεσα στους θεατές βρισκόταν και ο βασιλιάς Γουσταύος Γ΄ της Σουηδίας, προς τιμήν του οποίου το αερόστατο έλαβε το όνομα του. Κατά την διάρκεια της ανώμαλης προσγείωσης η Τιμπλ γύρισε τον αστράγαλό της όταν το καλάθι ακούμπησε στο έδαφος. Πιστώνεται από τον Φλωράν την επιτυχία της πτήσης μιας και τροφοδοτούσε με ξύλα τη φωτιά κατά την διάρκεια της πτήσης αλλά και επειδή εξέθεσε την αξιοσημείωτη ανδρεία της.

Προσωπική ζωή

Ελάχιστα είναι γνωστά για την Μαντάμ Τιμπλ, η οποία περιγράφεται ως εγκαταλελειμμένη σύζυγος (épouse délaissée) ενός εμπόρου από τη Λυών. Δεν υπάρχουν καταγραφές πως υπήρξε επαγγελματίας τραγουδίστρια όπερας.
Κορράδος Α΄ της Μαζοβίας

Βιογραφία

Ήταν ο δεύτερος (επιζήσας) γιος τού Καζιμίρ Β΄ τού δικαίου δούκα της Μαζοβίας και υψηλού δούκα της Πολωνίας και της Ελένης των Πρεμυσλιδών, κόρης τού Κορράδου Β΄ κυβερνήτη τού Ζνόγιμο της νότιας Μοραβίας. 
Το 1194 απεβίωσε ο πατέρας του και ο Κορράδος ανατράφηκε από τη μητέρα του, που δρούσε ως επίτροπος της αρχής στη Μαζοβίας. Το 1199 έλαβε τη Μαζοβίας και το 1205 τη γειτονική περιοχή της Κουγιάβια. Το 1205 μαζί με τον αδελφό του Λέσεκ Α΄ τον λευκό δούκα τού Σανντομίες είχαν τη μεγαλύτερη νίκη τους, στη μάχη τού Ζαβίτσοστ, εναντίον τού Ρόμαν τού μεγάλου βασιλιά της Γαλικίας-Βολινίας. Ο αντίπαλος στρατός εξαρθρώθηκε και ο ίδιος ο Ρόμαν σκοτώθηκε στη μάχη.
Πρωθυπουργός του Νέβις

Ο Πρωθυπουργός του Νέβις (Premier of Nevis) είναι ο επικεφαλής της Διοίκησης της Νήσου Νέβις. Πρόκειται για ένα αυτόνομο κυβερνητικό σώμα εντός της Ομοσπονδίας του Αγίου Χριστόφορου και Νέβις. Πρώτος πρωθυπουργός του Νέβις ήταν ο Σίμιον Ντάνιελ.
(I Like) The Way You Love Me

Προϊστορία και κυκλοφορία

Το τραγούδι γράφτηκε και ηχογραφήθηκε από τον Μάικλ Τζάκσον μεταξύ του 2000 και του 2004, και συμπεριλήφθηκε στο άλμπουμ The Ultimate Collection με τον τίτλο The Way You Love Me.
Το τραγούδι διαμορφώθηκε ως remix από τον Θέρον Φίμστερ για το άλμπουμ Michael, ο οποίος δήλωσε, «ο Μάικλ θα μου έκφραζε τη σημασία που υπάρχει όταν δίνεις ένα δώρο στον κόσμο. Όταν τους δίνεις τραγούδια που θα μείνουν για πάντα. Αυτό το τραγούδι κυκλοφόρησε στα πρώτα στάδια της ανάπτυξης του. Ήθελε να επανεξετάσουμε το τραγούδι επειδή ο Μάικλ Τζάκσον ήταν τελειομανής με όλα και δεν κυκλοφορούσε τίποτα μέχρι να χαμογελάσει και να χορέψει! Ήταν όπως η προσοχή για ένα λουλούδι που μεγαλώνει και ανθίζει την άνοιξη».

Σύνθεση

Σε αυτό το νέο remix, ένα τηλεφωνικό μήνυμα ήταν η εισαγωγή στην αρχική έκδοση, στην οποία ο Τζάκσον εξηγεί τη σύνθεση του κομματιού στον συνάδερφο του, Μπραντ Μπαξερ, και στο οποίο περιγράφει τη διευθέτηση των ντραμς του κομματιού. Το τραγούδι διευθετήθηκε εκ νέου και προστέθηκαν περισσότερα φωνητικά, και η μεταχείριση του (I Like) The Way You Love Me δημιούργησε ένα δροσερό αντιπαραγωγικό ρυθμό.
Σε σύγκριση με την παλαιότερη εκδοχή, ο ρυθμός της εκδοχής του 2010 είναι διαφορετικός, με τις κρεμώδεις φωνητικές αρμονίες να θυμίζουν τους Beach Boys. Στο τέλος, όπως στην εκδοχή του 2004, τα ooh φωνητικά επανειλημμένα αλλάζουν κλείδα, αναρριχόμενος παραπάνω από ότι μια μισή οκτάβα. Τώρα, τα φωνητικά του Τζάκσον επιστρέφουν με το ρεφρέν. Μερικοί κριτικοί αναρωτήθηκαν κατά πόσο ψηφιακά άλλαξαν τα αρχικά φωνητικά.

Κριτική

Το τραγούδι έλαβε γενικά θετικές κριτικές. Η Λιχ Γκρίνμπλατ, της Entertainment Weekly, δήλωσε ότι ήταν «γλυκά τονισμένη λιποθυμία». Ο Τζο Βόγκελ, της The Huffington Post, δήλωσε ότι το κομμάτι ήταν μια «νέα μεγάλη παραγωγή του Neff-U», και ότι «η νέα εκδοχή διατηρεί όλη τη γοητεία της αρχικής και έχει νέους ήχους πιάνου, μπάσου, χορδών και φωνητικά εφέ». Οι Τζέισον Λίπσχουτζ, Γκάιλ Μίτσελ και Γκάρι Γκραφ από το Billboard δήλωσαν ότι το κομμάτι είναι «ευτυχισμένο τραγούδι αγάπης με πολυεπίπεδα φωνητικά και απαλά κρουστά, χάρη στο απλό σκίτσο του». Η Κίττι Εμπάιρ, της The Observer, είπε ότι το τραγούδι «είναι ανεμοδαρμένο κομμάτι και ο Τζάκσον ακούγεται ξέγνοιαστα».
Η αρνητική κριτική ήρθε από τον Νταν Μάρτιν, του NME, που δήλωσε ότι αυτό το τραγούδι «καλύπτει την βαρετή mid-tempo R&B περιοχή».

Εμφάνιση στα τσαρτ

Το τραγούδι κυκλοφόρησε ως το τέταρτο single του άλμπουμ Michael. Έκανε το ντεμπούτο του στα Italian Airplay Chart στις 17 Ιουλίου 2011, στη 86η θέση. Δεν μπήκε σε κανένα άλλο τσαρτ παγκοσμίως.
Βσέβολοντ Β΄ του Κιέβου

Βιογραφία

Ήταν γιος τού Ολέγ Α΄ πρίγκιπα τού Τσέρνιγοβ & Νόβγκοροντ-Σερεβίνσκι και της Θεοφανούς των Μουζαλώνων από την Κωνσταντινούπολη.
Αν και είχε δύο γιους επέλεξε ως διάδοχό του τον αδελφό του Ιγκορ και έλαβε υποσχέσεις από τους υποηκόους του, ότι θα τον αποδεχθούν ως κληρονόμο του. Σύμφωνα με ένα χρονικό, τους έβαλε να φιλήσουν τον Τίμιο Σταυρό και να ορκιστούν πίστη στον Ιγκόρ. Λίγο πριν αποβιώσει, έγινε μοναχός με το όνομα Γαβριήλ. Οι υπήκοοί του τελικά δεν θέλησαν να κρατήσουν το λόγο τους.
Θεόδωρος Λεονάρδος

Βιογραφία

Γεννήθηκε στις 30 Ιανουαρίου 1800 στην Δημητσάνα. Εκεί πήγε σχολείο. Το 1816 ο πατέρας του τον έστειλε στην Πάτρα, όπου ασχολήθηκε με το εμπόριο. Επέστρεψε όμως το 1817 λόγω θανάτου της μητέρας του. Το 1820 βρισκόταν στην Κωνσταντινούπολη και δούλευε σε μεγάλο εμπορικό οίκο. Με την έναρξη της επανάστασης ήρθε αμέσως για να υπηρετήσει στην πατρίδα και παρουσιάστηκε στον συμπατριώτη του τον Σταϊκόπουλο, που πολιορκούσε τότε το Ναύπλιο. Πολέμησε ενεργά και εκτέλεσε χρέη γραμματέα. Όταν ο Στάικος τραυματίστηκε σοβαρά και θεραπεύονταν στο Άργος, ο Λεονάρδος ζητήθηκε από τον στρατηγό των Κρανιδιωτών Αρσένιο Κρέστα, στον οποίο υπηρέτησε τρεις μήνες κατά την εισβολή του Δράμαλη στην Πελοπόννησο.
Προσλήφθηκε από τον Γενναίο Κολοκοτρώνη το 1822 στο επιτελείο των γραμματέων του, ενώ ταυτόχρονα συνέχισε να εκπληρώνει ενεργά την στρατιωτική του υποχρέωση. Υπηρέτησε εκεί μέχρι το 1826.
Συνόδευσε τον Θεόδωρο Κολοκοτρώνη στην Ευρώπη, όπου ο Κολοκοτρώνης εκπαιδεύτηκε.
Μετά την επιστροφή του από την Ελβετία εγκαταστάθηκε στην Κέρκυρα και σπούδασε στην Ιόνιο Ακαδημία επί είκοσι μήνες.
Απόστολος Κιλεσσόπουλος

Βιογραφία

Γεννήθηκε το 1942 και έκανε σπουδές αρχιτεκτονικής στο Πολυτεχνείο Darmstadt στη Γερμανία, καθώς επίσης σκηνοθεσίας στην Αθήνα. Η πρώτη ατομική του έκθεση πραγματοποιήθηκε στο Εργαστήρι Μοντέρνας Τέχνης του Ινστιτούτου Γκαίτε της Θεσσαλονίκης το 1970. Έλαβε μέρος σε ομαδικές εκθέσεις στην Ελλάδα και το εξωτερικό.

Έργο

Το 1989 ζωγράφισε τις τοιχογραφίες στο Αριστοτέλειο Πανεπιστήμιο Θεσσαλονίκης, που τον έκαναν ευρύτερα γνωστό. Πρόκειται για την εξωτερική τοιχογραφία του Αμφιθεάτρου της Πολυτεχνικής Σχολής και την εσωτερική στο κτίριο Διοίκησης.
Κείμενα του καλλιτέχνη έχουν δημοσιευτεί σε λογοτεχνικά περιοδικά. Tο έργο του Κιλεσσόπουλου κινείται στο γενικό πλαίσιο των αφηρημένων ρευμάτων, δίνοντας  έμφαση στο χρώμα.
Συνέγραψε το βιβλίο Η δική μου Διοτίμα .
Οικογένεια Φράνκεν

Η οικογένεια Φράνκεν ήταν οικογένεια καλλιτεχνών, οι κυριότεροι από τους οποίους δραστηριοποιήθηκαν στην Αμβέρσα κατά τον 16ο και τον 17ο αιώνα. Πολλά από τα μέλη τριών γενεών τους είχαν τα ίδια μικρά ονόματα, Φρανς, Χιερόνυμους και Αμπρόσιους. Εκείνη την εποχή κάτι παρόμοιο ήταν πολύ βολικό ως μέσον προώθησης των καλλιτεχνικών δημιουργιών και εξασφάλιζε και τη συνέχεια της οικογενειακής "επιχείρησης", αλλά σήμερα έχει οδηγήσει σε σύγχυση σχετικά με την απόδοση των έργων τέχνης στους αντίστοιχους δημιουργούς τους, καθώς αυτά δεν έχουν σημαντικές υφολογικές διαφορές ή διαφορές στην εκτέλεσή τους, ανάλογα με το ποιο μέλος της οικογένειας τα δημιούργησε. Η σύγχυση επιδεινώνεται από την πρακτική που ακολούθησαν ορισμένα μέλη της οικογένειας: Όταν ο γιος του Φρανς Ι, ο Φρανς ΙΙ, έφθασε στην ωριμότητα και άρχισε να πωλεί τα έργα του, ο πατέρας του άρχισε να προσθέτει στην υπογραφή του το "de oude" (ο πρεσβύτερος), για να διακρίνεται από τον γιο του, ο οποίος υπέγραφε έκτοτε ως "de jonge" (ο νεότερος). Αυτό όμως συνεχίστηκε στην επόμενη γενεά, όταν ο γιος του Φρανς ΙΙ, ο Φρανς ΙΙΙ άρχισε με τη σειρά του να πωλεί τα έργα του, ο πατέρας του υπέγραφε επίσης ως "de oude" (ο πρεσβύτερος) και ο Φρανς ΙΙΙ υπέγραφε ως "de jonge" (ο νεότερος).

Νικολάες Φράνκεν

Ο ιδρυτής της δυναστείας καλλιτεχνών ήταν ο Νικολάες Φράνκεν, γνωστός και ως Νικολάες Φράνκεν φαν Χέρενταλς, καθώς γεννήθηκε γύρω στα 1520 στην κωμόπολη Χέρενταλς πριν μετοικήσει στην Αμβέρσα περί το 1580. Νυμφεύτηκε την Λουκία φαν ντεν Μπρουκ (Lucia van de Broeck) από το Μέχελεν, με την οποία απέκτησαν πέντε παιδιά. Ο Νικολάες δραστηριοποιήθηκε στην Αμβέρσα, όπου απεβίωσε το 1596. Δεν διασώζεται κανένα από τα έργα του.

Επόμενη γενεά

Ο Φρανς Φράνκεν ΙΙΙ (1607 - 1667) είναι ο τελευταίος με αυτό το όνομα που απολάμβανε καλλιτεχνικής φήμης. Έγινε μέλος στη Συντεχνία του Αγίου Λουκά της Αμβέρσας το 1639 και απεβίωσε στην Αμβέρσα το 1667. Ειδικότητά του η πρόσθεση μορφών σε αρχιτεκτονικές συνθέσεις ή τοπία άλλων καλλιτεχνών. Συχνά έκανε το "σταφάζ" (πληθύσμωση) στα έργα του Πίτερ Νέιφς του νεότερου. Σε γενικές γραμμές, οι μεγέθους ερμαρίου πίνακές του ακολουθούν το ύφος του πατέρα του, αλλά εμφανίζουν και ισχυρή επιρροή από το ύφος του Πέτερ Πάουλ Ρούμπενς. Γι' αυτό το λόγο αναφέρεται συχνά ως Rubensschen Francken (ο Φράνκεν του Ρούμπενς).
Eurosport

Το Eurosport είναι πανευρωπαϊκό τηλεοπτικό κανάλι, το οποίο παρακολουθείται σε σχεδόν όλη την Ευρώπη. Το κανάλι ανήκει στην Discovery, Inc. Η Discovery αγόρασε το 20% των μετοχών τον Δεκέμβριο του 2012, και έγινε πλειοψηφικός μέτοχος τον Ιανουάριο 2014, αγοράζοντας μετοχές από το TF1. Στις 22 Ιουλίου 2015 η Discovery συμφώνησε να αγοράσει το 49% των μετοχών που κατείχε το TF1 και έτσι η Discovery έγινε ο μοναδικός ιδιοκτήτης. Τα κεντρικά του γραφεία βρίσκονται στο Ισσύ-λε-Μουλινώ της Γαλλίας. 
Το Eurosport έχει δικαιώματα για ένα μεγάλο αριθμό διοργανώσεων, ωστόσο γενικά δεν θέτει υποψηφιότητα για δικαιώματα με προνομιούχα τιμή για μεγάλες ποδοσφαιρικές διοργανώσεις και άλλες διοργανώσεις. Το 2015 κέρδισε δικαιώματα μετάδοσης των Ολυμπιακών Αγώνων για το 2018 στο μεγαλύτερο μέρος της Ευρώπης και για το 2022 στο Ηνωμένο Βασίλειο και τη Γαλλία, σε συμφωνία ύψους 1.3 δισεκατομμυρίων ευρώ (922 εκατομμύρια λίρες). Μεταδίδει το ίδιο υλικό για πολλές αγορές, χρησιμοποιώντας αόρατους σχολιαστές και όχι παρουσιαστές. Αυτό επιτρέπει την ευκολότερη μετάδοση του ιδίου υλικού σε πολλές χώρες και μειώνει το κόστος παραγωγής.
Το Eurosport έχει αγοράσει δικαιώματα για το Ουίμπλεντον για πολλές χώρες.
Το δίκτυο καναλιών είναι διαθέσιμο σε 20 γλώσσες και 54 κράτη (τα 16 από αυτά βρίσκονται στην Ευρώπη), ενώ μεταδίδει αθλητικές διοργανώσεις από την Ευρώπη και τον κόσμο. Ξεκίνησε να μεταδίδεται στις 5 Φεβρουαρίου 1989. Στην δεκαετία του 1990 το Eurosport μοιραζόταν το χρόνο του με το The Quantum Channel.
Τον Φεβρουάριο του 2017, η Discovery εισήγαγε το κανάλι στην Ινδία με τον τίτλο DSport. Το κανάλι έγινε διαθέσιμο σε διάφορες πλατφόρμες, σε ροές σταθερής ευκρίνειας (SD) και υψηλής ευκρίνειας (HD). 
Το κανάλι αποχώρησε από την Cosmote TV λόγω διαφωνιών.
Windows 3.1x

Windows 3.1

Τα Windows 3.1 κυκλοφόρησαν αρχικά στις 6 Απριλίου του 1992 και παρουσίασαν φόντα TrueType, καθώς και άλλα ευανάγνωστα φόντα, το οποίο έκανε τα Windows μια βιώσιμη πλατφόρμα δημοσίευσης για πρώτη φορά. Παρόμοιο μπορούσε να γίνει και για τα Windows 3.0 μέσω του Adobe Type Manager της Adobe. Τα Windows 3.1 σχεδιάστηκαν να είναι συμβατά με παλιότερες εκδόσεις των Windows. Όπως με τα Windows 3.0, η έκδοση 3.1 είχε διαχειριστή αρχείων και διαχειριστή προγράμματος, αλλά δεν μπορούσε να εκτελεστεί σε πραγματική λειτουργία. Τα Windows 3.1 παρουσίασαν τον Ναρκαλιευτή, αντικαθιστώντας το Reversi. Τα Windows 3.1 διέθεταν έναν υπολογιστή 286 με RAM 1 MB, ως μια προσπάθεια να αυξηθεί η σταθερότητα συστήματος, σε αντίθεση με τα Windows 3.0 που προκαλούσαν συχνά διακοπές.

Windows 3.1 for Central and Eastern Europe

Τα Windows 3.1 for Central and Eastern Europe ήταν μια σπέσιαλ έκδοση που επέτρεπε την χρήση κυριλλικών και φόντα με διακριτικά σήματα, χαρακτηριστικό γλώσσας της Κεντρικής και Ανατολικής Ευρώπης. Η Microsoft επίσης έκδωσε τα Windows 3.1J με την υποστήριξη Ιαπωνικών, και πώλησε 1.46 εκατομμύρια αντίγραφα την πρώτη χρονιά στην αγορά στην Ιαπωνία.

Windows 3.11

Τα Windows 3.11 κυκλοφόρησαν στις 8 Νοεμβρίου του 1993. Δεν περιείχε κάποιες βελτιώσεις από τα Windows 3.1, παρά μόνο διόρθωση προβλημάτων. Η Microsoft αντικατέστησε όλες τις εκδόσεις retail των Windows 3.1 με τα Windows 3.11 και παρείχε μια δωρεάν αναβάθμιση σε αυτούς που είχαν ήδη τα Windows 3.1.

Windows for Workgroups

Το Windows for Workgroups είναι μια επέκταση που επιτρέπει στους χρήστες να μοιράζονται τους πόρους τους και να ζητήσουν εκείνα των άλλων χωρίς έναν κεντρικό διακομιστή ελέγχου ταυτότητας. Χρησιμοποίησε το πρωτόκολλο SMB επί του NetBIOS.

Windows for Workgroups 3.1

Τα Windows for Workgroups 3.1 (με κωδικό όνομα Winball και αργότερα Sparta) κυκλοφόρησαν τον Οκτώβριο του 1992 και είναι μια εκτεταμένη έκδοση των Windows 3.1 που περιέχει υποστήριξη μητρικής δικτύωσης. Διατίθεται με SMB υποστήριξη κοινής χρήσης αρχείων μέσω NetBIOS-βασισμένου πρωτοκόλλου NBF ή IPX μεταφοράς δικτύου και παρουσιάζει το παιχνίδι Κούπες και VSHARE.386.

Windows for Workgroups 3.11

Τα Windows for Workgroups 3.11 (με κωδικό όνομα Snowball) κυκλοφόρησαν στις 11 Αυγούστου του 1993, και φορτώθηκαν τον Νοέμβριο του 1993. Υποστηρίζει 32-bit πρόσβαση αρχείων και κρυφή μνήμη VCACHE.386. Τα WFW 3.11 διαθέτουν υπολογιστή 386 για να εκτελεστούν.

Εφαρμογές

Τα Windows 3.1x παρουσίασαν νέες δυνατότητες για εφαρμογές, πιο πολύ εφαρμογές multimedia. Εν τω μεταξύ, η Microsoft έκανε μια ποικιλία λογισμικών εφαρμοσμένα σε αυτό το περιβάλλον, με το όνομα Microsoft Home. Ένα από τα προγράμματα είναι το Microsoft Bob.

Διαχειριστής προγράμματος

Ο Διαχειριστής προγράμματος (αγγλ. Program Manager) περιεχόταν σε όλες τις εκδόσεις των Windows, από τα Windows 3.0 μέχρι τα Windows XP Service Pack 1. Μια μη λειτουργική βιβλιοθήκη με όνομα "progman.exe" περιλαμβανόταν στα Windows XP Service Pack 2, το οποίο αποσύρθηκε στα Windows Vista.

Internet Explorer

Οι εκδόσεις Internet Explorer 2 έως και Internet Explorer 5 είχαν κυκλοφορήσει για τα Windows 3.1.
METRO Foods Trading

Η METRO είναι μια από τις κύριες αλυσίδες σούπερ μάρκετ που απασχολούνται στη Κύπρο. Λειτουργεί 3 καταστήματα στη Λευκωσία και 1 κατάστημα στη Λάρνακα, ένα στη Λεμεσό και ένα στο Παραλίμνι. 
Τον οκτώβριο του 1982, η METRO Foods Trading Ltd ίδρυσε το πρώτο σούπερ μάρκετ της στη πόλη της Λάρνακας.
Μαραθάσα

Η Μαραθάσα είναι κοιλάδα της ορεινής περιοχής Τροόδους που διοικητικά ανήκει στις επαρχίες Λευκωσίας και Λεμεσού. Η κοιλάδα της Μαραθάσας διαρέεται από τον ποταμό Σέτραχο. 
Στον ποταμό Σέτραχο σύμφωνα με την χριστιανική παράδοση βαπτίστηκε ο Άγιος Ηρακλείδιος ο οποίος γεννήθηκε στη Λαμπαδού της γειτονικής Σολέας, Ο τόπος της βαπτίσεως του Αγίου διασώζεται και σήμερα. Εδώ ασκήτεψε και ο Άγιος Ιωάννης ο Λαμπαδιστής στην μονή του Αγίου Ηρακλειδίου. Ο Άγιος έκανε πολλά θαύματα, πέθανε σε ηλικία 22 και τάφηκε στον ναό του Αγίου Ηρακλειδίου της Μαραθάσας. Στο χωριό Τρεις Ελιές έζησε και μαρτύρησε ο Άγιος Χαράλαμπος, στη εκκλησία του χωριού φυλάσσονται ακόμα σήμερα οστά του Αγίου.
Τα χωριά της Μαραθάσας ιδρύθηκαν κατά την φραγκοκρατία . Κατά την Αγγλοκρατία στην περιοχή δρούσαν αντάρτικες μονάδες της ΕΟΚΑ και διεξάχθηκαν μάχες με τον Αγγλικό στρατό κατοχής. 
Στο χωριό Προόδρομος της Μαραθάσας γεννήθηκαν οι αρχιεπίσκοποι Κύπρου Μακάριος Α΄ και Μακάριος Β΄. Στις Τρεις Ελιές γεννήθηκαν ο Αρχιεπίσκοπος Κύπρου Χρύσανθος, ο Κιτίου Μελέτιος Α΄και Πάφου Χρύσανθος Β΄. Άλλες μεγάλες προσωπικότητες της Κύπρου που γεννήθηκαν στα χωριά της Μαραθάσας ήταν και ο αγιογράφος Μιχαήλ Προσκυνητής.
Five to One

To Five to One είναι το ενδέκατο και τελευταίο κομμάτι του Waiting for the Sun, τρίτου άλμπουμ του αμερικανικού ροκ συγκροτήματος The Doors, το οποίο κυκλοφόρησε τον Ιούλιο του 1968, από τη δισκογραφική εταιρεία Elektra Records.

Σχετικές πληροφορίες

To τραγούδι, το οποίο αλληλοσυμπληρώνεται νοηματικά με το έκτο κομμάτι του άλμπουμ, "The Unknown Solder", περιγράφει το χάσμα των γενεών με τη μορφή "ένοπλης σύγκρουσης". Ο τίτλος αποτελεί αναφορά στην αναλογία μεταξύ λευκών και μαύρων, νέων και ηλικιωμένων, μη χρηστών και χρηστών μαριχουάνας, που υπήρχαν στις ΗΠΑ εκείνη την περίοδο. Η ηχογράφηση του τραγουδιού έγινε με τον Τζιμ Μόρισον σε έντονη κατάσταση μέθης, σε βαθμό που οι βοηθοί του συγκροτήματος χρειάστηκε να τον στηρίξουν ώστε να ολοκληρώσει την ερμηνεία του. 
Από μουσική άποψη, το "Five to One" έχει μια τραχύτητα που έχει περιγραφεί ως "πρώιμη χέβι μέταλ",  ενώ ιδιαίτερα χαρακτηριστικός είναι και ο επιθετικός, παραμορφωτικός ήχος των τυμπάνων. Πηγή έμπνευσης για ένα μέρος των στίχων του τραγουδιού φαίνεται πως υπήρξε το "Shadows of the Evening", ένας θρησκευτικός ύμνος της βικτωριανής εποχής.
Παλικίρ

Γεωγραφία

Κτισμένη μεταξύ δύο ηφαιστειακών κορυφογραμμών, η Παλικίρ βρίσκεται στο νησί Πονπέι. Η τοποθεσία της είναι σε κοιλάδα, που επίσης ονομάζεται Παλικίρ.

Ιστορία

Η σύγχρονη πόλη άρχισε να οικοδομείται στα τέλη της δεκαετίας του ' 80. Το 1989 ανακηρύχθηκε πρωτεύουσα και αντικατέστησε την Κολόνια. Ο πολεοδομικός σχεδιασμός της συντελέστηκε με τέτοιον τρόπο, ώστε να είναι σε αρμονία με το φυσικό περιβάλλον αλλά και να αναπαριστά το σχέδιο της αρχαίας πόλης Ναν Μαντόλ. Ειδικότερα διακοσμήθηκε με περί τις 300 γεωμετρικές στήλες. Τα κτήριά της έχουν δύο ορόφους και είναι επηρεασμένα από την παραδοσιακή αρχιτεκτονική των Μικρονήσιων. Είναι κτισμένα σε διάταξη από ανατολάς προς δυσμάς και έτσι εκμεταλλεύονται την ηλιακή ενέργεια και τους αληγείς ανέμους.
Μαρία Έλενα Μπόσκι

Βιογραφία

Γεννήθηκε στις 24 Ιανουαρίου 1981 στο Μοντεβάρτσι του Αρέτσο. Σπούδασε νομικά στο Πανεπιστήμιο της Φλωρεντίας και έγινε δικηγόρος με ειδίκευση στο εταιρικό δίκαιο. Από το 2009 ως τον Ιούνιο του 2013 εργαζόταν σε μια κοινωφελής επιχείρηση της Τοσκάνης.
Η πολιτική της καριέρα ξεκίνησε το 2008 όταν και εντάχθηκε στο Δημοκρατικό Κόμμα. Το 2011 έγινε στενή σύμβουλος του Ματέο Ρέντσι, συντονίζοντας την εκλογική εκστρατεία του.
Στις γενικές εκλογές του 2013, η Μαρία Έλενα Μπόσκι, εξελέγη βουλευτής της Βουλής των Αντιπροσώπων. Στις 22 Φεβρουαρίου 2014 διορίστηκε Υπουργός Συνταγματικών Μεταρρυθμίσεων και Σχέσεων με το Ιταλικό Κοινοβούλιο.
Ιωάννης Σημαντήρας

Βιογραφικά στοιχεία

Γεννήθηκε στην Αθήνα και ήταν γιος του Κωνσταντίνου Σημαντήρα, προέδρου του Αρείου Πάγου. Το 1893 εγγράφηκε στη νομική σχολή του Καποδιστριακού πανεπιστημίου Αθηνών και το 1897 έγινε διδάκτορας του ίδιου πανεπιστημίου. Συμπλήρωσε τις σπουδές του στο Βερολίνο και το Παρίσι. Το 1905 αναγορεύθηκε υφηγητής του δικονομικού δικαίου στη νομική σχολή Αθηνών και το 1911 διορίσθηκε τακτικός καθηγητής στο ίδιο μάθημα. Συμμετείχε σε πολλές νομοπαρασκευαστικές επιτροπές και είχε σημαντικό συγγραφικό έργο.
Εις μνήμην του η σύζυγος του θέσπισε διαγωνισμό για την βράβευση πραγματείας επί της Νέας Πολιτικής Δικονομίας, διαγωνισμός ο οποίος υπάρχει μέχρι και σήμερα.
Απεβίωσε στις 28 Ιουνίου 1916 μετά από μάχη με τον καρκίνο, στην Κηφισιά και ήταν παντρεμένος με την Αμαλία Σημαντήρα. Γιος του ήταν ο Κωνσταντίνος Ι. Σημαντήρας.
Κύπελλο Κυπελλούχων Ευρώπης καλαθοσφαίρισης ανδρών 1987-88

Το Κύπελλο Κυπελλούχων ομάδων Ευρώπης καλαθοσφαίρισης ανδρών της περιόδου 1987-88 ήταν η εικοστή δεύτερη κατά σειρά διασυλλογική διοργάνωση αυτού του θεσμού. 
Στον Τελικό της, που διεξήχθη στη γαλλική πόλη Γκρενόμπλ, όπως και τρία χρόνια πριν,  αναμετρήθηκε η Λιμόζ Σερκλ Σαιν-Πιέρ με τη Ραμ Ζουβεντούτ και διαιτητές ήταν ο Έλληνας Κώστας Ρήγας με τον Πολωνό Βίεσλαβ Ζιχ.
Στα ημιτελικά είχε φθάσει η "Σκαβολίνι" του Πέζαρο (που με προπονητή το Βαλέριο Μπιανκίνι και νέους παίκτες τον Αλεξάνταρ Πέτροβιτς Πέτροβιτς και τους αμερικανούς Γκρεγκ Μπάλαρντ, Ντέρεν Ντέι, Ντάργουϊν Κουκ για τρίτη συνεχή χρονιά επεδίωκε τη διάκριση) και η έκπληξη της περιόδου γερμανική Μπάγερ Λεβερκούζεν. 
Στους προημιτελικούς ομίλους "σκόνταψαν" η "IMT Άτλας Μπεόγκραντ/Beopetrol, η "Κίνγκστον" του Λονδίνου, η "Χαποέλ Γκαλίλ Ελιόν" και η "Μαριεμπούρ Ρογιάλ US-Ναμύρ" από το Βέλγιο.

Διαδικασία διεξαγωγής

Στη διοργάνωση πήραν μέρος 20 ομάδες, δηλαδή μια περισσότερη από ότι την προηγούμενη περίοδο. Παίχθηκε μια προκριματική φάση και στη συνέχεια μια φάση των 16 (8 ζεύγη), από όπου προέκυψαν οι ομάδες των προημιτελικών.

1ος γύρος (Προκριματική φάση)

Έγιναν τέσσερις διπλές αναμετρήσεις που οδήγησαν εκτός της συνέχειας τις "Κομοντόρε Ντεν Χέλντερ BV" (Ολλανδία), "Ζενέβ Σαμπέλ" (Ελβετία), "Μπάγιαϊ SK" (Ουγγαρία) και τον Πανελλήνιο Αθηνών..

2ος γύρος (Φάση των 16)

Εδώ, το παιχνίδι έχασαν οκτώ ακόμη σύλλογοι: Οι "Πόρτο Κλούμπε Μπασκετεμπόλ", "Λέφσκι Σπαρτάκ Σόφιας", "Άλβικ Στόκχολμ", "Γαλατασαράι", "Ουσικαουπούνκι Κόριχαϊτ", "ENAD Λευκωσία", "Βελς EVE" (Αυστρία) και "Κόντερν AB" (Λουξεμβούργο).

Ημιτελικά

Στους πρώτους αγώνες, η Λιμόζ συνέτριψε τη Σκαβολίνι Πέζαρο στο "Μομπλάν" με 102-86 και η Ραμ Ζουβεντούτ τη Μπάγερ 04 Λεβερκούζεν (97-74). Και ενώ οι γάλλοι είχαν μια άνετη ρεβάνς (ήττα με 91-93 στο Πέζαρο), στη Γερμανία παραλίγο να γίνει το μεγάλο "πατατράκ". 
Το συγκρότημα του Τζιμ Κέλλι ανέτρεψε την κατάσταση και 3 λεπτά πριν τη λήξη προηγήθηκε με 25 (!) πόντους διαφορά. 
Ωστόσο, η ψυχραιμία των ισπανών στο τέλος τους έδωσε την πρόκριση (τελικό 97-80).